2016. gada 13. decembrī Noteikumi Nr. 770

Rīgā (prot. Nr. 68  31. §)

**Traktortehnikas un tās piekabju pārbūves noteikumi**

Izdoti saskaņā ar

Ceļu satiksmes likuma

15. panta sesto daļu

**I. Vispārīgie jautājumi**

1. Noteikumi nosaka kārtību, kādā veicama traktortehnikas vai tās piekabju pārbūve, kā arī automobiļa piekabes pārbūve par traktortehnikas piekabi, prasības traktortehnikas un tās piekabju konstrukcijai un aprīkojumam pēc pārbūves un kārtību, kādā saņemams atzinums par pārbūvētās traktortehnikas vai tās piekabes atbilstību satiksmes drošības un tehnisko normatīvu prasībām.

2. Saskaņā ar šiem noteikumiem pārbūvēt ir atļauts Latvijā reģistrētu traktortehniku vai tās piekabi, kā arī automobiļa piekabi, kurai pirms pārbūves nav izdarītas tehniskas un konstruktīvas izmaiņas un kura ir noņemta no Ceļu satiksmes drošības direkcijas transportlīdzekļu un to vadītāju valsts reģistra uzskaites norakstīšanai vai bijusi reģistrēta ārvalsts transportlīdzekļu reģistrā.

3. Par traktortehnikas vai tās piekabes pārbūvi uzskata izmaiņas, kas skar traktortehnikas un tās piekabes uzskaites tehniskos datus un konstruktīvos parametrus (1. pielikums), un mezglu, konstrukciju vai agregātu maiņu, ja tiek izmantoti cita modeļa vai markas mezgli, konstrukcijas, agregāti vai stiprinājumi.

4. Latvijā atzīst un reģistrē citu Eiropas Savienības dalībvalstu, Eiropas Ekonomikas zonas līguma parakstītājvalstu un Turcijas traktortehniku un tās piekabes, kas pārbūvētas saskaņā ar šo valstu tehniskajām prasībām, ja par to ir izsniegts attiecīgajā valstī atzīts dokuments.

5. Pārbūves veidus iedala trijās kategorijās:

5.1. pirmās kategorijas pārbūve (P1) – traktortehnikas individuāla pārbūve, ar kuru tiek mainīti traktortehnikas uzskaites tehniskie dati, kas minēti šo noteikumu 7. punktā, un automobiļa piekabes pārbūve, kas minēta šo noteikumu 8. punktā;

5.2. otrās kategorijas pārbūve (P2) – traktortehnikas vai tās piekabes individuāla pārbūve, ar kuru tiek mainīti traktortehnikas vai tās piekabes uzskaites tehniskie dati vai konstrukcija un šo noteikumu 14., 15. un 16. punktā minētie konstruktīvie parametri un kuras dēļ var tikt mainīts traktortehnikas vai tās piekabes lietojuma mērķis un kategorija;

5.3. trešās kategorijas pārbūve (P3) – traktortehnikas vai tās piekabes sērijveida pārbūve, ar kuru tiek mainīti šo noteikumu 14. un 15. punktā minētie traktortehnikas vai tās piekabes konstruktīvie parametri un kuras dēļ var tikt mainīts traktortehnikas vai tās piekabes lietojuma mērķis un kategorija.

6. Pārbūves atbilstību novērtē:

6.1. pirmās kategorijas pārbūvei – Valsts tehniskās uzraudzības aģentūra (turpmāk – aģentūra);

6.2. otrās kategorijas pārbūvei – inspicēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību traktortehnikas, tās piekabju un sastāvdaļu atbilstības novērtēšanas jomā vai cita Eiropas Savienības dalībvalstu, Eiropas Ekonomikas zonas valstu un Turcijas atzīta šajā jomā akreditēta inspicēšanas institūcija (turpmāk – inspicēšanas institūcija);

6.3. trešās kategorijas pārbūvei – sertificēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību traktortehnikas, tās piekabju un sastāvdaļu atbilstības novērtēšanas jomā vai cita Eiropas Savienības dalībvalstu, Eiropas Ekonomikas zonas valstu un Turcijas atzīta šajā jomā akreditēta sertificēšanas institūcija (turpmāk – sertificēšanas institūcija).

**II. Pirmās kategorijas pārbūves veidi**

7. Traktortehnikai pirmās kategorijas pārbūvi veic, ja:

7.1. maina stūres iekārtas konstrukciju, uzstādot tās pašas markas cita modeļa stūres pastiprinātāju un pēc šādas pārbūves nodrošinot atbilstošu stūres iekārtas darbību;

7.2. oriģinālā tilta vietā uzstāda tās pašas markas traktortehnikas rūpnieciski izgatavotu tiltu;

7.3. maina pret tās pašas markas rūpnieciski izgatavotu, atbilstošu un saderīgu traktortehnikas kabīni, neiejaucoties tās konstrukcijā.

8. Automobiļa piekabi pārbūvē par traktortehnikas piekabi, mainot tikai uzskaites tehniskos datus, nevis konstruktīvos parametrus.

**III. Pirmās kategorijas pārbūves kārtība**

9. Pirmās kategorijas pārbūve ir atļauta bez iepriekšējas saskaņošanas.

10. Traktortehnikas vai automobiļa piekabes īpašnieks (turētājs) tehniskās kontroles veikšanai pēc pārbūves šo noteikumu 6.1. apakšpunktā minētajai aģentūrai uzrāda pārbūvēto traktortehniku vai automobiļa piekabi un vienu no šādiem dokumentiem:

10.1. traktortehnikas reģistrācijas apliecību;

10.2. dokumentu, kas apliecina, ka automobiļa piekabe noņemta norakstīšanai no Ceļu satiksmes drošības direkcijas transportlīdzekļu un to vadītāju valsts reģistra uzskaites;

10.3. dokumentu, kas apliecina, ka automobiļa piekabe bijusi reģistrēta Eiropas Savienības dalībvalstu, Eiropas Ekonomikas zonas līguma parakstītājvalstu vai Turcijas transportlīdzekļu reģistrā.

11. Aģentūra novērtē traktortehnikas vai automobiļa piekabes atbilstību šiem noteikumiem, normatīvajiem aktiem par traktortehnikas un tās piekabju valsts tehnisko apskati un tehnisko kontroli uz ceļiem, kā arī ceļu satiksmes noteikumu prasībām un izsniedz atzinumu par pārbūvētās traktortehnikas vai automobiļa piekabes atbilstību pirmās kategorijas pārbūves prasībām ([2. pielikums](http://likumi.lv/ta/id/267738-traktortehnikas-un-tas-piekabju-parbuves-noteikumi#piel3)).

12. Ja šo noteikumu 11. punktā minētajā atzinumā ir norādīta neatbilstība šo noteikumu prasībām, traktortehnikas vai automobiļa piekabes īpašnieks (turētājs) novērš tehniskās kontroles laikā konstatēto neatbilstību un atkārtoti uzrāda traktortehniku vai automobiļa piekabi tehniskajai kontrolei šo noteikumu 11. punktā minētajā kārtībā.

13. Pēc šo noteikumu 11. punktā minētā pozitīvā atzinuma saņemšanas traktortehnikas vai automobiļa piekabes īpašnieks (turētājs) aģentūrā reģistrē pārbūves uzskaites tehniskos datus traktortehnikas un tās piekabju reģistrācijas jomu regulējošajos normatīvajos aktos noteiktajā kārtībā un termiņā. Traktortehnikas vai automobiļa piekabes īpašnieks (turētājs) atkārtoti veic šo noteikumu 10. punktā minētās darbības, ja viņš aģentūrā nereģistrē pārbūves uzskaites tehniskos datus noteiktajā termiņā.

**IV. Otrās un trešās kategorijas pārbūves veidi**

14. Traktortehnikai otrās un trešās kategorijas pārbūvi (izņemot pārbūvi ar tās pašas markas traktortehnikas rūpnieciski izgatavotām detaļām un stiprinājuma veidu) veic, ja:

14.1. maina stūres iekārtas konstrukciju pret citas markas stūres pastiprinātāju, ja pēc šādas pārbūves tiek nodrošināta atbilstoša stūres iekārtas darbība;

14.2. maina kabīnes konstrukciju;

14.3. kabīni maina pret citas traktortehnikas kabīni, kuras konstrukcija un stiprinājumi pielāgoti kabīnes izmēriem;

14.4. traktortehnikai uzstāda rūpnieciski izgatavotu papildu degvielas tvertni;

14.5. demontē traktortehnikas degvielas tvertni, maina tās lietojumu vai to uzstāda citā vietā, nekā to paredzējis ražotājs;

14.6. traktortehnikai uzstāda vai demontē mehānismu kompleksus atbilstoši normatīvajiem aktiem par mašīnu drošību, tādējādi mainot traktortehnikas vispārējos gabarītus, masu un funkcionalitāti;

14.7. maina vai papildina šo noteikumu 14.6. apakšpunktā minēto mehānismu kompleksu konstrukciju;

14.8. oriģinālā tilta vietā uzstāda rūpnieciski izgatavotu cita transportlīdzekļa tiltu;

14.9. maina šasijas (rāmja) konstrukciju, tādējādi mainot arī traktortehnikas vispārējos gabarītus;

14.10. traktortehniku aprīko un pielāgo darbam mežā;

14.11. traktortehniku pārbūvē par kokvedēju;

14.12. traktortehnikas motoru nomaina pret citas jaudas vai markas motoru.

15. Traktortehnikas piekabei otrās un trešās kategorijas pārbūvi veic, ja:

15.1. maina sakabes ierīces konstrukciju;

15.2. maina bremžu iekārtu vai konstrukciju;

15.3. maina tilta novietojumu;

15.4. piekabei uzstāda vai demontē mehānismu kompleksus atbilstoši normatīvajiem aktiem par mašīnu drošību, tādējādi mainot piekabes vispārējos gabarītus, masu un funkcionalitāti;

15.5. maina šo noteikumu 15.4. apakšpunktā minēto mehānismu kompleksu konstrukciju;

15.6. maina piekabes kravas tilpnes konstrukciju un gabarītus;

15.7. oriģinālā tilta vietā uzstāda citas kategorijas vai markas piekabes tiltu;

15.8. maina piekabes rāmja konstrukciju vispārējos gabarītus, pagarinot vai saīsinot piekabes rāmi;

15.9. piekabi pārbūvē par kravas pašizgāzēju;

15.10. piekabi pārbūvē par kokvedēja piekabi;

15.11. piekabi pārbūvē par cisternu;

15.12. piekabi pārbūvē par platformu.

16. Rūpnieciski ražotu konstrukciju, mezglu vai agregātu aizvieto ar saderīgu individuāli izgatavotu konstrukciju, mezglu vai agregātu, kas papildina vai uzlabo traktortehnikas vai tās piekabes lietošanas iespējas.

**V. Otrās kategorijas pārbūves kārtība**

17. Otrās kategorijas pārbūve ir atļauta bez iepriekšējas saskaņošanas, ievērojot šo noteikumu 3. pielikumā minētās būtiskās tehniskās prasības otrās kategorijas pārbūvei.

18. Pirms otrās kategorijas pārbūves tehniskās ekspertīzes veikšanas traktortehnikas vai tās piekabes īpašnieks (turētājs) inspicēšanas institūcijā iesniedz šādus dokumentus:

18.1. iesniegumu otrās kategorijas pārbūvei (iesnieguma veidlapas paraugs – inspicēšanas institūcijas tīmekļa vietnē), norādot tajā šo noteikumu 4. pielikumā minēto informāciju;

18.2. pārbūves tehnisko dokumentāciju, norādot tajā šo noteikumu 5. pielikumā minēto informāciju;

18.3. deklarāciju par pārbūvētās traktortehnikas vai tās piekabes piederību ([6. pielikums](http://likumi.lv/ta/id/267738-traktortehnikas-un-tas-piekabju-parbuves-noteikumi#piel6)) un īpašuma tiesības apliecinoša dokumenta kopiju, ja traktortehnikas vai tās piekabes identifikācijas numurs nav nosakāms.

19. Ja šo noteikumu 18.3. apakšpunktā minētajā gadījumā traktortehnika vai tās piekabe faktiski atbilst iesniegtajos dokumentos norādītajai informācijai, inspicēšanas institūcija piešķir un iekaļ jaunu identifikācijas numuru.

20. Inspicēšanas institūcija piecu darbdienu laikā pēc šo noteikumu 18. punktā minēto dokumentu saņemšanas ar traktortehnikas vai tās piekabes īpašnieku (turētāju) vienojas par pārbūvētās traktortehnikas vai tās piekabes tehniskās ekspertīzes veikšanas laiku un vietu.

21. Traktortehnikas vai tās piekabes īpašnieks (turētājs) uzrāda pārbūvēto traktortehniku vai tās piekabi inspicēšanas institūcijai tehniskās ekspertīzes veikšanai.

22. Inspicēšanas institūcija tehniskās ekspertīzes laikā:

22.1. veic indikatīvus mērījumus un vērtē pārbūvētās traktortehnikas vai tās piekabes atbilstību iesniegtajai tehniskajai dokumentācijai un šo noteikumu prasībām;

22.2. var vērtēt pirmās kategorijas pārbūves veidus, ja šāda pārbūve ir veikta reizē ar otrās kategorijas pārbūvi;

22.3. sagatavo tehniskās ekspertīzes ziņojumu divos eksemplāros. Vienu eksemplāru atstāj glabāšanā inspicēšanas institūcijas arhīvā, bet otru eksemplāru nodod traktortehnikas vai tās piekabes īpašniekam (turētājam).

23. Ja otrās kategorijas pārbūve ir veikta atbilstoši šo noteikumu prasībām, inspicēšanas institūcija piecu darbdienu laikā izsniedz traktortehnikas vai tās piekabes īpašniekam (turētājam) atzinumu par pārbūvētās traktortehnikas vai tās piekabes atbilstību otrās kategorijas pārbūves prasībām (7. pielikums).

24. Ja tehniskās ekspertīzes ziņojumā ir norādīta neatbilstība šo noteikumu prasībām, traktortehnikas vai tās piekabes īpašnieks (turētājs) viena kalendāra mēneša laikā novērš konstatēto neatbilstību un traktortehniku vai tās piekabi atkārtoti uzrāda tehniskajai ekspertīzei.

25. Pēc šo noteikumu 23. punktā minētā atzinuma saņemšanas traktortehnikas vai tās piekabes īpašnieks (turētājs) aģentūrā reģistrē pārbūves uzskaites tehniskos datus traktortehnikas un tās piekabju reģistrācijas jomu regulējošos normatīvajos aktos noteiktajā kārtībā un termiņā. Traktortehnikas vai automobiļa piekabes īpašnieks (turētājs) atkārtoti veic šo noteikumu 18. punktā minētās darbības, ja viņš aģentūrā nereģistrē pārbūves uzskaites tehniskos datus noteiktajā termiņā.

**VI. Trešās kategorijas pārbūves kārtība**

26. Trešās kategorijas pārbūvi var veikt Latvijā reģistrēta privāto tiesību juridiskā persona, kas tirgū to piedāvā kā pakalpojumu (turpmāk – pārbūves uzņēmums).

27. Pirms trešās kategorijas pārbūves uzsākšanas pārbūves uzņēmums par katru sērijveida pārbūvi sertificēšanas institūcijā iesniedz šādus dokumentus:

27.1. iesniegumu par trešās kategorijas pārbūvi (iesnieguma veidlapas paraugs – sertificēšanas institūcijas tīmekļvietnē), norādot tajā šo noteikumu 4. pielikumā minēto informāciju;

27.2. pārbūves tehnisko projektu (divos eksemplāros), norādot tajā šo noteikumu 5. pielikumā minēto informāciju;

27.3. pilnvaru ar tās personas vārdu, uzvārdu un amatu, kura būs tiesīga parakstīt apliecinājumu par pārbūvētās traktortehnikas vai tās piekabes atbilstību trešās kategorijas pārbūves prasībām (8. pielikums), kā arī šīs personas paraksta paraugu.

28. Sertificēšanas institūcija 15 darbdienu laikā izvērtē šo noteikumu 27. punktā minētos dokumentus, apseko pārbūves uzņēmumu un pieņem lēmumu par pārbūves tehniskā projekta saskaņošanu vai saskaņošanas atteikumu. Tehniskais projekts netiek saskaņots, ja tas neatbilst šo noteikumu 3. pielikumā noteiktajām būtiskajām tehniskajām prasībām trešās kategorijas pārbūvei.

29. Sertificēšanas institūcija apseko pārbūves uzņēmumu un pārliecinās par tā gatavību veikt nepieciešamos pasākumus un procedūras, lai efektīvi kontrolētu pārbūvējamās traktortehnikas vai tās piekabes atbilstību pārbūves tehniskā projekta prasībām.

30. Ja sertificēšanas institūcija pārbūves tehniskajā projektā konstatē neatbilstību šo noteikumu prasībām, pārbūves uzņēmums to novērš, izdarot attiecīgas izmaiņas pārbūves tehniskajā projektā, un atkārtoti to saskaņo ar sertificēšanas institūciju.

31. Pēc saskaņošanas viens pārbūves tehniskā projekta eksemplārs paliek glabāšanā sertificēšanas institūcijas arhīvā, bet otru eksemplāru nodod pārbūves uzņēmumam.

32. Sertificēšanas institūcija piecu darbdienu laikā pēc pārbūves tehniskā projekta saskaņošanas pārbūves uzņēmumam izsniedz atzinumu par pārbūves uzņēmuma atbilstību traktortehnikas vai tās piekabes trešās kategorijas sērijas pārbūves veikšanai (9. pielikums).

33. Pārbūves uzņēmums pēc atzinuma saņemšanas:

33.1. pārbūvi veic saskaņā ar šo noteikumu 3. pielikumā minētajām būtiskajām tehniskajām prasībām trešās kategorijas pārbūvei un atbilstoši sertificēšanas institūcijā saskaņotajam pārbūves tehniskajam projektam (5. pielikums);

33.2. nodrošina pārbūvētās traktortehnikas vai tās piekabes atbilstību pārbūves tehniskā projekta prasībām;

33.3. veic paškontroli pārbūves procesā;

33.4. uzskaita veikto pārbaužu rezultātus, fiksējot laiku, vietu un konstatētās neatbilstības, un nodrošina to glabāšanu vismaz trīs gadus un pieejamību sertificēšanas institūcijai pēc tās pieprasījuma.

34. Pārbūves uzņēmums izsniedz apliecinājumu par pārbūvētās traktortehnikas vai tās piekabes atbilstību trešās kategorijas sērijas pārbūves prasībām (8. pielikums).

35. Sertificēšanas institūcija vismaz vienu reizi gadā pārbauda pārbūves uzņēmuma ražošanas atbilstību, pārbaudot šo noteikumu 33. punkta prasību izpildi un ar nejaušu atlasi izvēloties paraugus, kuru atbilstību pārbūves tehniskā projekta prasībām pārbauda pārbūves uzņēmumā vai akreditētā laboratorijā (testu vaidā).

36. Ja sertificēšanas institūcija konstatē pārbūvētās traktortehnikas vai tās piekabes neatbilstību pārbūves tehniskā projekta prasībām vai šo noteikumu prasībām, tad atkarībā no neatbilstības veida veic kādu no šādām darbībām:

36.1. izsaka brīdinājumu pārbūves uzņēmumam un nosaka datumu, līdz kuram neatbilstība jānovērš;

36.2. atzīst par nederīgiem pārbūves uzņēmuma izsniegtos šo noteikumu 34. punktā minētos apliecinājumus;

36.3. atzīst par nederīgiem saskaņotos pārbūves tehniskos projektus līdz brīdim, kad novērsta neatbilstība šo noteikumu prasībām;

36.4. atceļ pārbūves uzņēmumam izsniegto šo noteikumu 32. punktā minēto atzinumu.

37. Pēc šo noteikumu 34. punktā minētā atzinuma saņemšanas traktortehnikas vai tās piekabes īpašnieks (turētājs) aģentūrā reģistrē pārbūves uzskaites tehniskos datus traktortehnikas un tās piekabju reģistrācijas jomu regulējošajos normatīvajos aktos noteiktajā kārtībā un termiņā.

**VII. Rīcība strīda gadījumos un atzinuma vai lēmuma apstrīdēšanas kārtība**

38. Jautājumus par pirmās kategorijas pārbūvi izskata un atzinumu vai lēmumu pieņem aģentūra, par otrās vai trešās kategorijas pārbūvi izskata un atzinumu vai lēmumu pieņem inspicēšanas institūcija vai sertificēšanas institūcija saskaņā ar administratīvo procesu regulējošiem normatīvajiem aktiem.

39. Ja traktortehnikas vai tās piekabes īpašnieks (turētājs) vai pārbūves uzņēmums nepiekrīt traktortehnikas vai tās piekabes tehniskā stāvokļa novērtējumam vai konstatētajām neatbilstībām ražošanas procesā, tas piecu dienu laikā pēc atzinuma vai lēmuma saņemšanas iesniedz iesniegumu tās šo noteikumu 38. punktā minētās aģentūras vai institūcijas vadītājam, kura ir sniegusi atzinumu vai pieņēmusi lēmumu.

40. Pēc iesnieguma saņemšanas šo noteikumu 38. punktā minētā aģentūra vai institūcija rakstiski informē iesnieguma iesniedzēju par atkārtotas pirmās kategorijas pārbūves tehniskās kontroles vai otrās kategorijas pārbūves ekspertīzes vietu un laiku vai laiku, kad trešās kategorijas pārbūves uzņēmumā paredzēta atkārtota ražošanas atbilstības pārbaude.

41. Līdz atkārtotai tehniskai kontrolei vai ekspertīzei ir aizliegta jebkādu remontdarbu vai komplektācijas izmaiņu veikšana.

42. Ja atkārtotajā tehniskajā kontrolē vai ekspertīzē konstatē, ka traktortehnikai vai tās piekabei veikti remontdarbi vai mainīta komplektācija, vai ja iesnieguma iesniedzējs atsakās uzrādīt transportlīdzekli atkārtotai novērtēšanai vai neierodas uz to, paliek spēkā sākotnējais atzinums vai lēmums. Ja iesnieguma iesniedzēja darbības vai bezdarbības dēļ noteiktajā laikā nav iespējams veikt atkārtotu ražošanas atbilstības pārbaudi pārbūves uzņēmumā, paliek spēkā sākotnējais atzinums vai lēmums.

**VIII. Noslēguma jautājums**

43. Atzīt par spēku zaudējušiem Ministru kabineta 2014. gada 8. jūlija noteikumus Nr. 382 "Traktortehnikas un tās piekabju pārbūves noteikumi" (Latvijas Vēstnesis, 2014, 143. nr.).

Ministru prezidents Māris Kučinskis

Zemkopības ministrs Jānis Dūklavs